Inwoners sny gras waar skurke glo skuil | News24
Inwoners sny gras waar skurke glo skuil
Phoebe Loff en haar span wat gehelp het om gras te sny op die oop veldjie by Hearnsingel in Southridge, Kimberley.
Ontevredenheid oor lang gras het inwoners van Hearnsingel in Southridge genoop om self ’n plan te maak.Nadat daar weke lank vergeefs by die Sol Plaatje-munisipaliteit gekla is oor ’n vlaag inbrake en die lang gras op ’n oop stuk veld in die middel van die singel, het inwoners ’n bedrag van R1 500 ingesamel sodat hulle ’n groep werkers kon huur om die gras te sny.Marie Beylefeld, ’n DA-wyksraadslid, sê iets moes gedoen word. Volgens haar was daar onlangs sewe inbrake in ’n week se tyd in Hearnsingel alleen. Huise in ander strate in Southridge loop glo ook deur.“Daar is in dieselfde week meer as een keer by ’n persoon se huis hier ingebreek en ’n ander inwoner se waterpype is selfs van die muur afgesteel,” het ’n inwoner wat anoniem wou bly, aan Express gesê.Volgens Beylefeld was daar klagtes dat misdadigers bedags in die veld lê en huise dophou. Inwoners het toe besluit om hand in die sak te steek en die veldjie te ontbos.’n Groep werkers onder leiding van Phoebe Loff het Woensdag 5 April ingespring en gehelp om bosse uit te haal en gras te sny.Loff stel hoofsaaklik werklose mense van die gemeenskap aan om die werk te doen.Sy het in 2008 ’n projek gestig om werkloses te betrek en werk te verskaf aan jong mense van die gemeenskap wat sukkel om werk te kry.“Ons doen dit om werk te skep en die jeug van dwelms en alkohol af weg te hou. Ons probeer ook om misdaad wortel en tak uit te roei,” sê sy.Een van haar werkers, Sidney Sekgoro, is glo op parool uit en het aan Express gesê die projek bied aan hom en ander werkers ’n geleentheid om hulle uit die moeilikheid en weg van misdaad te hou.Loff sê sy en haar werkers het bykans tien jaar gelede begin met projekte om skoolterreine in stand te hou en is nou ook bedrywig om die probleem van lang gras uit te roei.
Loff sê hulle benodig besems, grawe, plastieksakke, harke en oorpakke en is altyd dankbaar vir geldelike skenkings om werkers se toelaes te betaal. Bel vir Loff by 072-556-5621 vir meer inligting.